RETNINGSLINJER FOR HJEMME-EKSAMEN

(Gjelder om ikke annet er fastsatt på oppgavearket)

Innlevering

Innleveringstidspunkt er oppgitt på oppgavearket.  Det er vesentlig at fristen overholdes, ettersom besvarelsene normalt skal sorteres, kopieres, pakkes og sendes ut fra fakultetet umiddelbart.  Kandidatene må derfor ta sine forholdsregler for å unngå problemer i siste øyeblikk.  For eksempel må en beregne tid for eventuelle forsinkelser ved utskrift. Sykdom må dokumenteres med legeattest (ikke sykemelding).  Legeattesten skal inneholde opplysninger om hvilken eksamen eller hvilke eksamener den gjelder for, samt tidsrom for sykemeldingen.

Utenbysboende kan sende besvarelsen per post, poststempla seinest innleveringsdatoen. Bruk adresse: Universitetet i Tromsø, Det samfunnsvitenskapelige fakultet, Ekspedisjonen,

 9037 Tromsø.  

Merk konvolutten med eksamensbesvarelse og fagets navn.  Send ikke rekommandert, ettersom dette kan ta flere dager ekstra.  Besvarelsen kan også sendes per e-post (ved avtale).

Omfang og grafisk profil

Omfanget av besvarelsen vil normalt framgå av emnebeskrivelsen.

Oppgaven leveres i A4-format, og det skal bare skrives på den ene siden av arket.  Linjeavstand 1,5 med 12 pkt. skrift.  Venstre marg 4 cm, ellers 2,5 cm. Alle ark nummereres fortløpende fra og med første side etter innholdsfortegnelsen.

Det skal leveres inn ett eksemplar av oppgaven. Denne skal ikke være stifta. Dersom du har særskilte ønsker når det gjelder bilder, omslag eller innbinding, må du imidlertid selv sørge for å levere inn et komplett sett (normalt 3 eksemplar). Uansett må du sørge for å ta kopi til deg selv.  

Forsiden

Forsiden skal angi emnekode, oppgavens tittel, ditt kandidatnummer, fag og type eksamen samt det aktuelle semester (vår/høst, årstall). Besvarelsen skal altså være anonym, bortsett fra kandidatnummeret som det vanligvis opplyses om ved utlevering av oppgaveteksten.  Forsiden skal være på vanlig hvitt papir, om du ikke leverer samtlige kopier selv.

Litteraturlista

Bakerst i besvarelsen skal det også være en litteraturliste som viser hvilken litteratur/hvilke kilder som er brukt i arbeidet. Underveis i teksten skal det også gis henvisning til hvilken kilde som er brukt, både i forbindelse med direkte sitat og når fremstillingen bygger på en kilde, men er formulert med bruk av egne ord.
Omfattende bruk av kilder uten kildehenvisning i en besvarelse er å regne som eksamensfusk!

Litteraturhenvisninger er for øvrig en nødvendig del av dokumentasjonen og må formes slik at kilder for direkte sitat, opplysninger og vurderingen kan etterspores. I teksten gjøres referanse ved forfatternavn og utgivelsesår, gjerne i parentes, for eksempel (Andersson 1992).

Det må oppgis komplette opplysninger alfabetisk etter forfatternavn. For bok oppgis forfatternavn, boktittel, utgave, forlag, utgivelsessted og år. For bidrag i samleverk oppgis forfatter, bidragets navn, redaktør, samleverkets navn osv. For artikkel i tidsskrift: Forfatter, artikkelens navn, tidsskriftets navn, utgave/heftenummer og) år, eventuelt sidetall.

Navn på bok, samleverk og tidsskrift skal understrekes eller kursiveres. Navn på bidrag eller artikkel settes i anførselstegn. Noen eksempler:

Andersson, Dag T.: Det utsatte nærvær. Historisk og estetisk erfaring i Walter 

Benjamins filosofi, Solum forlag, Oslo 1992.

Brox, Ottar: ”Faser i Nord-Norges nyere økonomiske historie”, i Einar-Arne Drivenes 

og Rolf Fladby (red.): Fiskerinæring og lokalsamfunn, Historieseksjonen, 

Universitetet i Tromsø, Tromsø 1982.

Eriksen, Erik Oddvar og Hans-Kristian Hernes: ”Korporativisme og demokrati”, i 

Norsk statsvitenskapelig tidsskrift 1989, side 251-265.

Internett som kilde
Kildekritikk er vesentlig: Hvem er aktøren på nettet, du må vurdere seriøsitet! Er det en primærkilde, eller hvem har skrevet stoffet du viser til? Er nettstedet underlagt redaktør-ansvar? Henvisninger til internett skal ha med hele linken du har brukt, inklusiv sist oppdatert og dato (og klokkeslett) for søket.

Pensumliste

I en del fag skal studentene levere liste over selvvalgt pensum samtidig med hjemmeeksamen.  Denne lista skal da være siste ark i besvarelsen og den kommer i tillegg til oppgavens litteraturliste. Det forutsettes at veileder har godkjent det selvvalgte pensumet før innlevering.  Pensumlista skal også være anonym og naturligvis merkes med kandidatnummer.

Sensur

Skriftlig sensur gjøres kjent via oppslag og kandidatnummer. Der det er muntlig eksamen faller sensur normalt samme dag eller kvelden før. Tidspunkt for muntlig eksamen gjøres kjent ved oppslag på eksamenstavlene. Disse tavlene finner du i SV-fakultetets bygninger  (ofte nær ekspedisjonene):

Breivika III – for religion, sosiologi og statsvitenskap

Breiviklia – for arkeologi, filosofi, historie og samfunnsplanlegging
Hus I, 5. etasje teorifagsbygget -  pedagogikk 

Hus 5, 6. etasje teorifagsbygget – psykologi og sosialantropologi       

Obligatoriske arbeidskrav

De reglene som er satt opp her, gjelder i stor grad også for obligatoriske arbeidskrav som mange fag har underveis i studiet. Disse skal imidlertid leveres med navn – det brukes ikke kandidatnummer på arbeidskrav.

Lykke til!

